Document ID: 32014D0203

IZVEDBENI SKLEP KOMISIJE
z dne 19. marca 2014
o sprejetju večletnega delovnega programa LIFE za obdobje 2014-2017
(Besedilo velja za EGP)
(2014/203/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 1293/2013 Evropskega parlamenta in Sveta z dne 11. decembra 2013 o vzpostavitvi programa za okolje in podnebne ukrepe (LIFE) in razveljavitvi Uredbe (ES) št. 614/2007 (1), zlasti člena 24(1) Uredbe,
ob upoštevanju naslednjega:
(1)
Da bi zagotovili izvajanje programa LIFE, je treba sprejeti večletni delovni program za obdobje 2014-2017.
(2)
Da bi vzpostavili okvir za izvajanje obeh podprogramov programa LIFE, je treba v večletnem delovnem programu za obdobje 2014-2017 določiti okvirno razdelitev sredstev med prednostnimi področji in vrstami financiranja, projektne teme za izvajanje tematskih prednostnih nalog iz Priloge III k Uredbi (EU) št. 1293/2013, tehnično metodologijo za izbor projektov, merila za dodelitev nepovratnih sredstev in okvirne časovne razporede za javne razpise.
(3)
Da bi poenostavili ocenjevanje rezultatov in pospešili učinek programa, bi moral večletni delovni program za obdobje 2014-2017 obsegati tudi kakovostne in količinske rezultate, kazalnike ter cilje za vsako prednostno področje in vrsto projektov v skladu s kazalniki uspešnosti ter posebnimi cilji za vsako prednostno področje. Komisija je na podlagi predhodnih ocen kot primerna orodja za financiranje projektov v skladu s členom 17(4) Uredbe (EU) št. 1293/2013 opredelila dva inovativna finančna instrumenta.
(4)
Da bi dokazali njihovo precejšnjo zmožnost povečanja sredstev vlagateljev na področju biotske raznovrstnosti, blažitve podnebnih sprememb in prilagajanja podnebnim spremembam ter tako odpravili obstoječe finančne ovire za začetek izvajanja projektov na teh področjih, bi bilo treba te finančne instrumente v večletnem delovnem programu preskusiti.
(5)
Za izvajanje finančnega mehanizma za naravni kapital in instrumenta zasebnega financiranja za energetsko učinkovitost, ki sta financirana s prispevki programa LIFE, bi bilo treba pooblastiti Evropsko investicijsko banko (EIB), ki ima pozitivne izkušnje z upravljanjem drugih finančnih instrumentov in ki lahko s svojo geografsko pokritostjo doseže morebitne upravičence v vsej Uniji.
(6)
Da bi zagotovili učinkovito izvajanje večletnega delovnega programa in ker Uredba (EU) št. 1293/2013 velja od 1. januarja 2014, bi moral ta sklep veljati od dneva sprejetja tega sklepa.
(7)
Ukrepi iz tega sklepa so v skladu z mnenjem odbora za program LIFE za okolje in podnebne ukrepe, ustanovljenim s členom 30 Uredbe (EU) št. 1293/2013 -
SPREJELA NASLEDNJI SKLEP:
Člen 1
Večletni delovni program
Večletni delovni program za obdobje 2014-2017, določen v Prilogi, je sprejet.
Člen 2
Prispevek Unije za večletni delovni program
Prispevek za večletni delovni program LIFE za obdobje 2014-2017 znaša 1 796 242 000 EUR, uporabi pa se za financiranje zadevnih podprogramov in prednostnih področij, kot sledi:
1.
skupni znesek v višini 1 347 074 499 EUR za podprogram za okolje se razdeli, kot sledi:
(a)
495 845 763 EUR za prednostno področje okolje in učinkovita raba virov;
(b)
610 068 900 EUR za prednostno področje narava in biotska raznovrstnost;
(c)
162 999 836 EUR za prednostno področje okoljsko upravljanje in informacije;
(d)
78 160 000 EUR za povezane odhodke za podporo;
2.
skupni znesek v višini 449 167 501 EUR za podprogram za podnebne ukrepe se razdeli, kot sledi:
(a)
193 559 591 EUR za prednostno področje blažitev podnebnih sprememb;
(b)
190 389 591 EUR za prednostno področje prilagajanje podnebnim spremembam;
(c)
47 588 319 EUR za prednostno področje podnebno upravljanje in informacije;
(d)
17 630 000 EUR za povezane odhodke za podporo.
Člen 3
Finančni instrumenti
1. Prispevke v skladu s členom 17(1) Uredbe (EU) št. 1293/2013 prejmejo naslednji finančni instrumenti, opisani v Prilogi:
(a)
instrument zasebnega financiranja za energetsko učinkovitost;
(b)
finančni mehanizem za naravni kapital.
2. Za izvajanje prispevka za instrument zasebnega financiranja za energetsko učinkovitost in finančni mehanizem za naravni kapital se pooblasti Evropska investicijska banka.
Člen 4
Začetek veljavnosti
Ta sklep začne veljati dan po objavi v Uradnem listu Evropske unije.
Velja od 19. marca 2014.
V Bruslju, 19. marca 2014

Labels: 15
19
20